Papersnake/gushiwen huggingface dataset:
秋阴
艾性夫（元代）

老蝉吟渐懒，愁蚓思无穷。
数点菊花雨，一溪茅屋风。
苔衣秋井绿，枫缬晓山红。
急索鹑裘补，寒先及老翁。
昨日陪深之学士饭净因登罗汉阁期致远不至忆山阴弟各赋一首遂寄二君
彭汝砺（宋代）

丹凤禁城近，青鸳宝阁开。九天瞻佛日，万国在春台。

东观人何处，山阴弟未来。飞云来自在，相望兴悠哉。
梅林
周端常（宋代）

一官负弩精神小，两木成林气象清。
且道将军能止渴，正应宰相作和羹。
偈颂一百六十首
释宗杲（宋代）

买铁得真金，求雨得瑞雪。
五峰玉琢成，千树银华结。
龙王张吉祥，普贤呈丑拙。
三世如来秘密门，今日一时都漏汇。
黄居士山房
高翥（宋代）

浮利浮名心已灰，三间茅屋白云堆。
先生自酿松精酒，侍女能持藤瘿杯。
养鹿晓随原草去，放猿时摘里花来。
近闻身口浑无累，槲叶黄菁绕宅栽。
廌葺介堂元聿作诗某次韵
李廌（宋代）

吾生一漂梗，触焉泊东周。
十年叹流滞，吞默垂远猷。
胸中犹汪陂，万顷蟠一瓯。
舆羽欺镒金，寸木傲岑楼。
图南平生志，腐鼠讵能留。
寸心徒自憞，双鬓飒先秋。
物理有否泰，奚为久休囚。
尚爱东方朔，处污能若浮。
悲鸣非不切，岁月老骅骝。
莫笑扫一室，吾心若虚舟。
会当扫天下，归老卧沧洲。
晚吟 其二
白玉蟾（宋代）

山色重拈出，秋云似削平。可怜松下路，月黑不堪行。
水调歌头（上饶送程伯禹尚书）
侯置（宋代）

凉吹送溪雨，落日散汀鸥。暮天空阔无际，层巘绿蛾浮。上印初辞藩寄，拂袖欣还故里，归骑及中秋。倚杖饱山阁，回首翠微楼。

一区宅，千里客，旧从游。甘棠空有余荫，谁解挽公留。翰墨文章独步，富贵功名余事，当代仰风流。暂蜡登山屐，终作济川舟。
渔家傲·杨柳风前香百步
晏殊（宋代）

杨柳风前香百步，盘心碎点真珠露。疑是水仙开洞府，妆景趣，红幢绿盖朝天路。
小鸭飞来稠闹处，三三两两能言语。饮散短亭人欲去，留不住，黄昏更下萧萧雨。
次韵叶权之南宫春兴
慕容彦逢（宋代）

三年客京华，雰埃侵鬓绿。花时岂相关，藜藿欣自足。

故春锁胶庠，庭槐如兔目。沂风清昼吟，璧水泛晨瞩。

今我复来兹，芳菲照华屋。日长帘幕深，欠伸倦晴燠。

英英同舍郎，文采命骚仆。真想寄吟哦，诗坛令何肃。

惟时届清明，千官赐休沐。我事未渠央，矧敢念归宿。

何当榜贡书，诸生骇神速。君歌我乃赓，聊以慰局趣。
用令德韵题严陵祠
陈渊（宋代）

价微良易酬，器博无近用。骐骥非良乐，万里谁能控。

萧王汉中兴，四海倚为重。谁为渊驱鱼，一呼百万众。

妙算环无端，奇功射必中。忘机谅未能，岂数汉阴瓮。

故人钩尚直，倦作仪韶凤。应无万牛力，负此丘山栋。

羊裘又独往，苦语馀嘲弄。至今卖菜言，空记当时梦。
踏莎行
晏几道（宋代）

雪尽寒轻，月斜烟重。清欢犹记前时共。迎风朱户背灯开，拂檐花影侵帘动。

绣枕双鸳，香苞翠凤。从来往事都如梦。伤心最是醉归时，眼前少个人人送。
寄向伯休且约他日道为芗林之游二首 其一
赵蕃（宋代）

东郭竹溪君所庐，我家此物也扶疏。何时归去数来往，不似而今空寄书。
禅人并化主写真求赞
释正觉（宋代）

像兮非真，真兮非像。
妙明四大之前，自出诸缘之上。
不把一字之心传，有吞百川之器量。
随方普应而不亏，的的夜光而在掌。
梅雨
李纲（宋代）

小麦青青梅正黄，连山雾雨湿溪乡。轻丝袅袅摇空界，重滴溪溪响暮廊。

结集郁蒸来海峤，驱排愁恨到禅房。寓轩居士心如铁，默坐惟闻茉莉香。
八哀诗。赠秘书监江夏李公邕
杜甫（唐代）

长啸宇宙间，高才日陵替。古人不可见，前辈复谁继。

忆昔李公存，词林有根柢。声华当健笔，洒落富清制。

风流散金石，追琢山岳锐。情穷造化理，学贯天人际。

干谒走其门，碑版照四裔。各满深望还，森然起凡例。

萧萧白杨路，洞彻宝珠惠。龙宫塔庙涌，浩劫浮云卫。

宗儒俎豆事，故吏去思计。眄睐已皆虚，跋涉曾不泥。

向来映当时，岂独劝后世。丰屋珊瑚钩，骐驎织成罽.

紫骝随剑几，义取无虚岁。分宅脱骖间，感激怀未济。

众归赒给美，摆落多藏秽。独步四十年，风听九皋唳。

呜呼江夏姿，竟掩宣尼袂。往者武后朝，引用多宠嬖。

否臧太常议，面折二张势。衰俗凛生风，排荡秋旻霁。

忠贞负冤恨，宫阙深旒缀。放逐早联翩，低垂困炎厉。

日斜鵩鸟入，魂断苍梧帝。荣枯走不暇，星驾无安税。

几分汉廷竹，夙拥文侯篲.终悲洛阳狱，事近小臣敝。

祸阶初负谤，易力何深哜。伊昔临淄亭，酒酣托末契。

重叙东都别，朝阴改轩砌。论文到崔苏，指尽流水逝。

近伏盈川雄，未甘特进丽。是非张相国，相扼一危脆。

争名古岂然，键捷欻不闭。例及吾家诗，旷怀扫氛翳。

慷慨嗣真作，咨嗟玉山桂。钟律俨高悬，鲲鲸喷迢递。

坡陀青州血，芜没汶阳瘗。哀赠竟萧条，恩波延揭厉。

子孙存如线，旧客舟凝滞。君臣尚论兵，将帅接燕蓟。

朗吟六公篇，忧来豁蒙蔽。
雪夜听猿吟
顾伟（唐代）

寒岩飞暮雪，绝壁夜猿吟。历历和群雁，寥寥思客心。

绕枝犹避箭，过岭却投林。风冷声偏苦，山寒响更深。

听时无有定，静里固难寻。一宿扶桑月，聊看怀好音。
古柏
李洞（唐代）

手植知何代，年齐偃盖松。结根生别树，吹子落邻峰。

古干经龙嗅，高烟过雁冲。可佳繁叶尽，声不碍秋钟。
谢窦员外旬休早凉见示诗（奉书报诘朝有宴）
刘禹锡（唐代）

新秋十日浣朱衣，铃阁无声公吏归。风韵渐高梧叶动，

露光初吏槿花稀。四时苒苒催容鬓，三爵油油忘是非。

更报明朝池上酌，人知太守字玄晖。
蝶恋花·几度凤楼同饮宴
冯延巳（五代）

几度凤楼同饮宴，此夕相逢，却胜当时见。低语前欢频转面，双胜敛恨春山远。
蜡烛泪流羌笛怨，偷整罗衣，欲唱情犹懒。醉里不辞金爵满，阳关一曲肠千断。
寄广东提干田子真
曾丰（宋代）

初悔投身落海涯，拥车犹幸袭踪来。
畏途机械鹿{左豸右区}虎，晏岁风霜松竹梅。
分首二年眉惯郁，举头千里眼佣开。
江山不隔往还梦，一梦醒时闷一回。
月航
沈周（明代）

两头箫鼓游明月，溯此清光拉柁开。信我船中都载却，从何水上又浮来。

南飞乌鹊惊鸣榜，旁跃鱼龙触洗杯。败兴笑他千里雪，有人空去复空回。
九月二日徙居双泉翌日徐自然使君李申之监郡携酒见过退成古调百三十言戏简二公一笑
李光（宋代）

南行踰万里，公馆烦造请。主人怜老病，为卜林庐静。

郊居偶然遂，俗虑尽可屏。双泉信奇绝，岁久浑泥泞。

稍觉藻荇繁，渐已产蛙黾。涤除赖众力，倾颓费修整。

幽窦响佩环，平地散林影。潺潺来枕上，客梦安得永。

邦人日夜汲，携挈杂罂皿。秋蔬灌百畦，夏稻溉千顷。

端能滴冷泉，那复逊冰井。使君屏歌吹，政恐煞风景。

我亦惯穷独，客至但煎茗。
夏日访云栖庵绕过圣水洞遇雨 其一
陆㙨（清代）

巴州四龛胜，尤数西与南。幽境次第入，先访云栖庵。

稻花一路香，田水拖青蓝。橦子满村大，绿荫垂沙潭。

山色迎人来，空翠浮烟岚。
别沈处士
杜牧（唐代）

旧事参差梦，新程逦迤秋。故人如见忆，时到寺东楼。
山居 其二
胡发琅（清代）

岁晚不适意，俯仰越山木。峻霜未舆梁，清浅伤我足。

心知道途缅，离居在中谷。入门闻欢笑，慰问盈堂麓。

自与君别来，人事多反复。吾言遂令负，坎窞在心曲。

人生重离合，谁能数昔宿。夜深澹相对，忘言意弥笃。
晓发山店
释显万（宋代）

蓐食小人家，寒灯碎落花。鸡鸣窗半晓，路暗月西斜。

世故欺怀抱，风霜迫岁华。剧怜诗思苦，悽恻向长沙。
留黄思忠
李流谦（宋代）

可人如君不易致，惠然而来此天意。
往往文字杂啸歌，儿辈倚墙吾敢诃。
向来邂逅无此款，曲水风流嗟未远。
爱君欲留君不留，一闻说归我先愁。
亦知主人无德恋，多情合觑青山面。
况闻涨江浪翻雷，毂生四角若为推。
留君信自非人力，君虽欲去不可得。
三月二十七日送春绝句
杨万里（宋代）

只馀三日便清和，尽放春归莫恨他。落尽千花飞尽絮，留春肯住欲如何。
夏日同陈仁甫陈公望游净业寺 其一
王弘诲（明代）

禅房聊驻马，心赏惬幽期。水阔人烟远，云閒客意迟。

杯深堪避暑，兴到共裁诗。今日青莲畔，还同白社时。
为宜兴郑主簿赋寓轩一首
程俱（宋代）

物生太空中，巨细同一寓。机缄固有待，舟壑本无住。

二仪立毫固，万化失朝暮。要之傥来寄，正自堕形数。

滔滔人间世，俯仰若泡露。浮游皆适然，蚊睫漫来去。

着身方丈室，聊作槁梧据。了观诸幻境，内外绝欣恶。

须知五蕴山，今我聊托附。回头主人翁，妙住了无处。
园中作
陆游（宋代）

幽禽啼不去，红蕊落还开。
意适时时醉，身闲日日来。
著书增水品，披句觅桤栽。
消息吾儿近，扶衰又上台。
次韵苏公纸湖徙鱼三首
陈师道（宋代）

诗成笔落骥历块，不用安纸题纸背。
小家厚歛四壁立，拆东补纸裳作带。
堂下觳觫牛何罪，太山之阳人作鱠。
同生异趣有如此，缾悬瓽间终一碎。
流水长者今公是，雨花散乱投金濑。
人言充庖须此辈，慈观更须容度外。
赐墙及肩人得视，公才盘盘一都会。
有怜其穷与不朽，我亦牵联书玉海。
雪中作
陆游（宋代）

黑风卷地连三日，密雪穿帘又一回。
衰病不禁天色恶，笑谈谁共酒尊开？忍寒瘦马嘶空枥，觅食饥鸦啄废台。
笑遣蛮童撼园竹，辍羹分火待归来。
寄内
周顺昌（明代）

南度经秋岁已淹，一番积闷醉逾添。风辞别叶频惊枕，月引愁心忽入帘。

脾疾每惊新齿发，空囊无愧旧齑盐。纷纷轻薄徒为尔，曾念当年素与缣。
游僊
陆游（宋代）

凤舞鸾歌宴蕊宫，碧桃花下醉千锺。
红尘谪满重归去，花未开残宴未终。
昌甫以诗送香任尚书任和答且辱见及次韵昌甫不必寄尚书也 其二
韩淲（宋代）

交情到老终难已，此味平生毕竟浓。远近行藏两相望，湖山应自白云封。
次乌继善城南三首 其三
张仲深（元代）

柳丝槐幄荫澄波，十里横塘翠飒娑。荏苒风光春事晚，清和天气雨声多。

园庐近远连桑柘，陇坂高低杂黍禾。靴帽入城尘土暗，故山回首隔烟萝。
狱成坐狱诽谤
韩邦奇（明代）

狱吏传招下，文罗亦大深。青蝇闻点璧，黄口果销金。

欲效燕人哭，应悲楚泽吟。神灵存九庙，堪献小臣心。
梦湘校试通州卷用东坡监试韵赋诗见示倒韵和之
江云龙（清代）

疏室过清风，午梦初回枕。失笑少年事，欲语口还噤。

束发受章句，眼光入椠锓。偶弄嫫母姿，爱者忘陋寝。

堂上诸公坐，暗中摸谢沈。染指天家庖，自许精调饪。

后生思大嚼，过屠来密谂。函人耻为函，察革视其朕。

奸者侈异服，吾道悲左衽。泮林十亩地，鸱鸮来集椹。

云中鸟乱群，渊底鱼惊淰。积阴塞大荒，不寒思之凛。

嗟子刷天马，故步愁踔踸。水剪双玉瞳，净洗砂石碜。

我为老弃妇，不堪再裹锦。痛哉卢瑑言，此日霖何甚。

定当置高阁，十羽束为审。爱兰必锄艾，披麻时见荏。

班固眼如豆，人物混九品。铁点史公书，佳者拾馀沈。

此语起公兴，斗酒快一饮。人才荒年谷，储之岁必稔。

逸士涧底松，郁之天所禀。八百尽孤寒，日思发帝廪。
和陈舜弼中秋有感三首
冯时行（宋代）

相别相逢总是天，曷来醉月又经年，
君归已买三山马，我去仍求一水船。
贫富勿论俱是梦，雨旸休问苦无田，
中秋已过重阳近，频处离筵醉拍肩。
题新乐铺铺在滩头
赵蕃（宋代）

朝烟山蒙蒙，暮霭山{上四下暮}{上四下暮}。
穷日作山行，而不见山色。
投昏宿此舍，乞晓动前辙。
归梦绕家山，滩头有轻檝。
江城春尽偶作
王恭（明代）

郭外空林带夕霏，海天离思远依依。流年又逐残春去，华发空惊两鬓稀。

啼鸟落花孤梦断，白云芳草旧游非。家园此日堪惆怅，况是天涯客未归。
赋得落落穷巷士诗
张正见（南北朝）

扬云不邀名，原宪本遗荣。草长三径合，花发四邻明。

尘随幽巷静，啸逐远风清。门外无车辙，自可绝公卿。
马可卿弃家学道衲衣椎髻飘然有物外之思赋二
徐瑞（宋代）

去去休惊俗，循循且任真。
端能一宿觉，不负百年身。
有种谷斯熟，深根树自春。
向来陈处士，还带华阳巾。
菊花五首
史铸（宋代）

渐觉西风换物华，秋丛绕舍似陶家。
世人若觅长生药，百草枯时始见花。
过净慧院
李新（宋代）

晓披鹔鹴裘，缭绕青冰陌。
高原回东飚，草木负春色。
潇洒竹间寺，慰此流浪客。
豀梅荐余馨，林光动寒碧。
一寸经纶心，长叹念行役。
登潼川郡南楼
卢宁（明代）

郡胜经时远，台高望处疏。水流通楚沔，山引接岷峨。

汉垒重闻表，唐封再戢戈。专城千里寄，才愧古人多。
恩封豸绣为卢师邵父恒斋寿
顾清（明代）

神羊一角骏且灵，心识枉直知奸贞。因之遂有触邪名，楚人作冠秦汉仍。

至今台府表仪刑，卢郎铁面飞霜冰。俨然象服当明廷，豺狼屏息虎遁形。

彼狐鼠者敢咿嘤，帝曰汝贤谁尔成。往贻尔亲予尔荣，匪予之荣繄尔情。

鸾书入山猿鹤惊，林芳谷秀纷来迎。吴丝致密綵缕精，五云灼烁千花明。

新年七十鬓未星，夜灯密字还如蝇。泮宫吹笙歌鹿鸣，石湖梅花连洞庭。

行来无碍出入轻，肩舆扁舟惟所胜。郎君出使拥文旌，吴船万里上青城。

朋尊献寿舞前楹，庭前堂上总欢声。他年犀玉麟袍赪，还想豸角高峥嵘。
兰溪解舟四首
杨万里（宋代）

际晚江风刮面来，晓寒已去却重回。
也知青女嫁滕六，巽二何须强作媒。
送周解元赴岳侯军二绝句 其一
王庭圭（宋代）

将军欲办斩楼兰，子欲从之路匪艰。十万奇才并剑客，会看谈笑定天山。
追欢偶作
白居易（唐代）

追欢逐乐少闲时，补贴平生得事迟。何处花开曾后看，

谁家酒事不先知。石楼月下吹芦管，金谷风前舞柳枝。

十听春啼变莺舌，三嫌老丑换蛾眉。乐天一过难知分，

犹自咨嗟两鬓丝。
赠宜黄席瑄
罗伦（明代）

何处沧浪此濯缨，金牛明月棹歌亭。请君试问东流水，曾共黄河几度清。
咏萤诗
萧纲（南北朝）

本将秋草并，今与夕风轻。
腾空类星陨，拂树若生花。
屏疑神火照，帘似夜珠明。
逢君拾光彩，不吝此生轻。
唐石雪中
朱熹（宋代）

春风欲动客辞家，霖潦纵横路转赊。行到溪山愁绝处，千林一夜玉成花。
山居雨夜寄文贤若
吴简默（清代）

久得幽栖趣，清间似野僧。山窗云外磬，板屋雨中镫。

抛笔吟初断，开樽兴转增。西峰凝翠霭，著履共谁登。
钟乳粉送赵簿
萧立之（宋代）

知君肺气如少陵，十年鬓发秋风生。九韶山前石钟乳，坐致不得心峥嵘。

玲珑鹅管截玉肪，黄金铛里然枯桑。连明更仆百万杵，朔风捲海凝朝霜。

清诗浊酒桥亭别，此日身心等瓜葛。为君一涴书院胸，要看笔尾生长虹。
写愤四首 其一
郑思肖（宋代）

天命尚属汉，大夫空美新。三宫犹万里，一念只孤臣。

泪尽眼中血，心狂梦里身。勿云今已矣，举首即苍旻。
秋日自广至韶江行有作 其四十七
屈大均（明代）

丹厓翠谷锦围空，草树无花也觉红。春色尽归秋色里，不曾霜醉一青枫。
宿吉公永安堂夜静怀澄复留一首
沈周（明代）

清酣散江风，展火对不寐。澄怀入禅观，真若超世谛。

自顾衰飒境，挂住亦良计。江山不厌客，诗壁无旷地。

州人亦可脩，舟楫日容易。笑我雪鸿迹，天地堑为寓。
凤栖梧
杜安世（宋代）

秋日楼台在空际。画解声沈，历历寒更起。深院黄昏人独自。想伊遥共伤前事。

懊恼当初无算计。些子欢娱，多少凄凉味。相去江山千万里。一回东望心如醉。
寄如皋吕士云
俞明震（清代）

忆昔同车趁残月，天街铃语秋烟隔。禁门初日飞赤轮，击鼓腾腾曙星没。

愁痕零乱出都门，剑光灯影同凄恻。风尘万事堕冥昧，何须气短刘费策。

还家哭父泪血枯，十生九死惟默默。麻衣跣足别我去，渡头寒日惨无色。

中年哀乐苦伤神，可怜几辈头先白。由来往事皆如醉，侧身敢谓乾坤窄。

昨者朝廷命大将，闻道虎狼尽伏慑。雄风虽指天王旗，魑魅何曾膏斧钺。

火球激射天如墨，云枯水立鲛宫热，腥风十丈飞肉血。

君不见盈廷共诋和议非，师敌破敌穷心机。三十年来纷聚讼，夕阳楼橹空沾衣。

荒斋有客望南斗，莽莽江湖短梦归。
蛙齐
陈舜俞（宋代）

渴饮尝不足，凿井偶清疏。
井边旧墙屋，涂墍为我居。
念彼作者劳，容膝已有余。
开窗近檐楹，天光满图书。
汲水屡洒扫，尘去延空虚。
外洁内亦清，体胖气加舒。
顷怀陷中蛙，乐岂羡虾鱼。
相群宅新府，文木森周庐。
侯门多结驷，赐金每论车。
身外无我亲，傥来物固疏。
日食夜以息，大小则皆知。
况无百岁人，贵贱同丘墟。
但可蔽风雨，且以永居诸。
读史五首 其一
白居易（唐代）

楚怀放灵均，国政亦荒淫。彷徨未忍决，绕泽行悲吟。

汉文疑贾生，谪置湘之阴。是时刑方措，此去难为心。

士生一代间，谁不有浮沈。良时真可惜，乱世何足钦。

乃知汨罗恨，未抵长沙深。
次韵吴民载告别觅酒二首 其一
谢薖（宋代）

君诗起予者，百遍为君开。世俗唯何甚，予心不可谐。

独思南去楚，众欲北之回。何处可休影，期君归去来。
十二绝句送敬美弟闽中学政 其八
王世贞（明代）

万安桥畔水曾波，紫蛎红瑶处处多。采得明珠堪把玩，莫教鱼目笑蹉跎。
绕佛阁 其二 东堂月夜，叠前韵
樊增祥（清代）

昨宵猛雨。今夜碧月，来共鸥语。茶梦圆否。欲圆又破，梁间燕儿絮。

小园一亩。梧竹影里，窥见河鼓。风叶掀舞。小荷堕粉，徘徊不能去。

夜久葛巾湿，髣髴瑶阶生白露。风袅鬓丝，清于池上鹭。

且一荐冰瓯，薄点梅醋。画檐深处。有点点流萤，帘隙偷度。

照青编、任人看觑。
秋风曲
陈肇兴（清代）

砑光舞罢群花死，一夕凉风生殿里；吹来天地不平声，万古愁心都唤起。

茂陵词客擅风流，坐对商飙伤白头；人间弱水三千里，天上明星十二楼。

楼高人远看不见，倏忽繁华去如箭；赵女前宵换舞衣，班姬此夜悲团扇。

宠移爱夺总伤情，枕簟凄凉梦未成；题来红叶千行字，拨得商弦第一声。

飘零几度伤捐弃，玉貌逢秋半憔悴；陌上垂杨儿女怨，汉南枯树英雄泪。

英雄儿女去悠悠，一度秋来一度愁；五更雨散黄牛峡，半夜寒生白鹭洲。

凄凄切切几倾耳，月落乌啼半江水；凤凰楼上叫哀鸿，蟋蟀堂前飞燕子。

燕子哀鸿相背飞，肠断边城未寄衣；北地关山征士笛，西方刀尺美人机。

天涯回首同摇落，骚客年年苦飘泊；醉墨曾惊吐白凰，狂歌直欲碎黄鹤。

赋就秋声无限悲，可怜风雨恼人思；鲈鱼蒪菜江南味，白发黄花九日诗。

唯有陶公独行乐，携杖自采东篱菊；一杯在手万缘空，那管秋风破茅屋。
晋鼓吹曲二十二首 其五 时运多难
傅玄（魏晋）

时运多难。道教痡。天地变化。有盈虚。蠢尔吴蛮。虎视江湖。

我皇赫斯。致天诛。有征无战。弭其图。天威横被。廓东隅。
越州歌二十首
汪元量（宋代）

丝风毛雨共凄凉，燕子楼空恨恨长。
今日客逢新酒熟，夜来春去落花忙。
题古木苍鹰图
刘崧（元代）

旷野澄秋气，雄姿肃武威。林端方攫立，云外已惊飞。

秉政乘金令，摧奸顺杀机。喜闻阿阁上，鸣凤际春晖。
题南康晏史君望云亭
王安石（宋代）

南康父老传史君，疾呼急索初不闻。
未尝遣汲浴帘水，三岁只望香炉云。
云徐无心澹无滓，史君恬静亦如此。
飚然一去扫遗阴，便觉歊烦怅千里。
归田负戴子与妻，圃蔬园果西山西。
出门亭皋百顷绿，望云才喜雨一犁。
我知新亭望云好，欲斸比邻成二老。
莫嫌鸡黍数往来，为报襄阳德公嫂。
和子长县尉林同年立春后十日风雪大作访客不
虞俦（宋代）

一束乌薪抵百金，外间风雪政愁阴。
履穿东郭先生病，梅老西愁处士吟。
青帝未教春满目，玄冥还有岁寒心。
蹇驴不踏长安道，恐落泥涂迹愈深。
题智果寺
王之道（宋代）

吕侯妙章句，珠玉走邻境。
想当落笔时，豪迈不淹顷。
智果古精舍，松篁转冈岭。
幽人所盘礴，俗客作远屏。
春云忽解剥，林日光炯炯。
门迎有高僧，乌用赋渴井。
开缄读数过，令我发深省。
老来习懒放，万事废不整。
犹怜閒中趣，日月颇增永。
何当遂浮家，百口具舴艋。
不见六一翁，梦寐在清颍。
人生会如意，向晚果得请。
宿窦使君庄水亭
白居易（唐代）

使君何在在江东，池柳初黄杏欲红。

有兴即来闲便宿，不知谁是主人翁。
乞归
文森（明代）

江上鲈鱼秋正肥，季鹰安得不思归。自怜青鬓朝来改，多病还应早拂衣。
往回临安口号八首
苏泂（宋代）

戒子桥南白塔西，青桐新长盖楼枝。
轻风忽向楼前过，不似长安店里时。
跋张明府独乐园图二首
方回（元代）

独乐人闻新法新，定应翻作独愁人。
墓碑一仆党碑立，已觉园花埋战尘。
和武兴解舟
赵希逢（宋代）

寂寞黄昏古渡头，凄然秋思满汀洲。
卧薪要复中原地，载荻先汀强虏舟。
席胜长驱如朽拉，老师何苦更迍留。
义旗直指兵无血，剩活千人世世侯。
题城南书院三十四咏
张栻（宋代）

晓来天气便清新，独倚阑干正暮春。
花落花开莺自语，东风吹水细鳞鳞。
挽程给事
程珌（宋代）

恋阙葵心在，怀山秀野寒。华繁常侍愧，草隶折冲难。

结绿红辉碎，悬藜夜色残。平生桑梓地，雪涕景云端。
鹧鸪天 送夫子游吴越
吴榴阁（清代）

晓起牵衣强送行。承欢客邸和皋鸣。秋江一路芙蓉艳，并蒂花开独有情。

吴水白，越山青。西湖花月虎丘灯。兰桡到处都佳境，囊里应多忆内吟。
南华寺五首
李昴英（宋代）

诵经听得入从门，壁上偷他四偈言。
毕竟单传端的处，卖新供母是心源。
句 其六
朱敦儒（宋代）

过时不语莺解事，怕客深藏鱼见机。
独坐
程自修（金朝）

终南在吾目，秋色远接应。谁招天外翠，来作窗中靓。

娟娟初画眉，盈盈独临镜。云去物象空，月出心源莹。

我欲往从之，有客誇捷径。洗耳复洗耳，松风入清听。
清明
陆游（宋代）

气候江吴异，清明乃尔寒！老增丘墓感，贫苦道途难。
燕子家家入，梨花树树残。
一春回首尽，怀抱若为宽？
清明资福僧遣诗赋此以答之
陈文蔚（宋代）

清明恰值雨晴时，胜喜邻僧福有诗。
十里懒寻沽酒旆，一编深有读书帷。
放怀是处青春好，无事於中白日迟。
况是精蓝去家近，兴来何惜瘦藤支。
寿侄
尹直卿（宋代）

浙水春风第一家，只言当日长兰芽。
谁知李白三山侣，来看姚黄二月花。
金瓮荼蘼香作酒，玉瓯松子肉为茶。
满板松竹并奇物，寿似蟾宫之桂华。
德甫数辱解衣之惠而负约不来乃成此赠
王世贞（明代）

邂逅逢君蓟门市，一语绨袍解相衣。课儿日日扫衡门，五马朝相不时诣。

乍可成都典鹔鹴，谁从北海怜精卫。青门祖道自衣冠，搔首何人泪暗弹。

读罢残编游侠传，五陵霜色至今寒。
用文叔州字韵和飓风诗
史浩（宋代）

西帝风行杀气秋，丘陵草木尽虔刘。要令地轴平如掌，混一车书四百州。
晚过西溪
吕陶（宋代）

烦暑襟怀倦客情，西湖虚爽暂閒行。林间闻雨未为闹，池上得风尤觉清。

斜日渐因山隔阂，断云应与月逢迎。牧之才调谁能继，一为凭高赋晚晴。
占晴 其二
刘攽（宋代）

蒸湿何由解，暄和自不禁。片云常蔽日，小雨不成霖。

蚊蟆晴明地，蛟龙老病心。雄风不易得，无处可披襟。
老松
萧显（明代）

材大难为用，谁将此老悲。空山独高洁，不怕雪霜欺。
拟寒山寺 其一○三
释怀深（宋代）

四大是假合，何况四大外。假者是色身，外者是财贿。

可怜世上人，说与终不会。相争一文钱，费却多少气。
曾仲恭侍郎惠酒以偶有名酒无夕不饮为韵谢之 其三
章甫（宋代）

古来称达人，不愿身后名。岂其未忘世，隤然聊遣情。

我生本衰愞，于时淡无营。但得秫可酿，何劳诗有声。
满江红 其一 客有索赋梅词者，余应之曰：自林和靖诗出，光前绝后矣。姑以此意赋之可也
汪莘（宋代）

唐宋诸公，谁道得、梅花亲切。到和靖、先生诗出，古人俱拙。

写照乍分清浅水，传神初付黄昏月。尽后来、作者斗尖新，仍重叠。

离不得，春和腊。少不得，烟和雪。更茅檐低亚，竹篱轻折。

何事西邻春得入，还如东阁人伤别。总输他、树下作僧来，离言说。
挽仁宗皇宗词
金君卿（宋代）

深仁醴泽浃威灵，最是橐兵与缓刑。
坐接迩僚均父子，手挥宸缓走风霆。
臣心未报空号慕，篘牧无知亦涕零。
视古诸侯从俭约，忍思遗诏尚丁宁。
奉和族祖紫严翁谩兴十首
汪炎昶（宋代）

铿锵国风始，孰云随微茫。
只今寂寥中，满耳独洋洋。
聋俗自无闻，此音初不亡。
秋夜
陆游（宋代）

高屐枯筇一老翁，灯前自笑发如蓬。
泠泠月浸荒庭竹，淅淅风凋古井桐。
病思未苏秋尚浅，醉魂初醒夜方中。
故人万里无消息，便拟江头问断鸿。
南涧耕叟
崔涂（唐代）

年年南涧滨，力尽志犹存。雨雪朝耕苦，桑麻岁计贫。

战添丁壮役，老忆太平春。见说经荒后，田园半属人。
浣溪沙（题星洲寺）
吴儆（宋代）

十里青山溯碧流。夕阳沙晚片帆收。重重烟树出层楼。人去人帆芳草渡，鸥飞鸥没白蘋洲。碧梧翠竹记曾游。
谢景濬卿东州名士未曾倾盖因僧悟策有诗寄余
冯时行（宋代）

客唱凌天路，僧传到野亭。
人间闻誉处，句裹识仪形。
学道荒文律，婴愁钝性灵。
只如老瞽史，音节尚能听。
偈颂二十一首
释坚璧（宋代）

寰中独照万机息，壶外分权六国清。
四海晏然王化里，不须当道话升平。
舟中书事
宋讷（明代）

秋晚怀归去路遐，菰蒲断处见渔家。野航招客买莲子，沙鸟惊人入荻花。

水岛风帆悬落日，天空霜雁逐飞霞。主文不是河源使，莫说张骞万里槎。
颂古一百则
释正觉（宋代）

借来聊尔了门头，得用随宜即便休。
象骨岩前弄蛇手，儿时做处老知羞。
寻梅
张道洽（宋代）

平生春兴十分深，长恐梅花负赏心。
偶有一枝斜照水，前村踏雪也须寻。
采菊图
王十朋（宋代）

渊明耻折腰，慨然咏式微。闲居爱重九，采菊来白衣。

南山忽在眼，倦鸟亦知归。至今东篱花，清如首阳薇。
落成王朝奉庙以薄恙不获预谢谢刘宰并诸乡丈
陈傅良（宋代）

横塘一字比南金，满纸书劳属意深。
太史不知收拾未，邦人父老泪渐襟。
许彦明白莲诗卷沈石田画金赤松题
顾璘（明代）

珍图白莲何皎然，盈缣风露临秋鲜。丹青岂同俗匠伍，贞素独与幽情便。

璚瑶满池琢不碎，翠叶雨重欹仍颠。盛开欲落比云散，乍疏复密如星联。

何不放笔铺十顷，中间荡漾吴姬船。娇歌艳曲互酬荅，冰肌玉面矜婵娟。

风流领袖自石田，好事遗之归摄泉。赤松郢倡复绝世，后来和者难为前。

我欲西湖招胜侣，金樽美酒斗十千。林逋宅前放舟去，六桥曲曲相回旋。

古人今人尽如此，安得寿命金石坚。人间富贵草头露，不须锦瑟调朱弦。

与君雪藕擘莲子，共唱新诗湖上眠。
饮谪仙楼有怀昔游
莫友芝（清代）

相看近郭二里许，不上高楼三岁来。剔碣记曾当砌读，款门惊换对江开。

蒲关荡荡空云影，温水迢迢送酒杯。饱罢不堪仍极目，支离飘泊古今哀。
寄远
张迥1（唐代）

锦字凭谁达，闲庭草又枯。夜长灯影灭，天远雁声孤。

蝉鬓凋将尽，虬髯白也无。几回愁不语，因看朔方图。
次韵丁簿杂兴
汪晫（宋代）

诗坛一何峻，寻盟休论且。
弟子性嗜酒，白莲许入社。
寒水巫阳峡，暮日苍梧野。
大雅久不闻，今侯真作者。
次韵安止春词十首 其九
郭祥正（宋代）

青春又送一年来，不道春霜两鬓催。春浅春深春自老，且将怀抱向春开。
跋子静所藏鲁直书乐天八字偈
陈渊（宋代）

凝师八字源则丰，乐天说偈流无穷。山谷眼明如日中，落笔惊电驰蛟龙。

谁其得之建溪翁，取人所弃岂俗同。搜奇抉怪晋馀风，嫉邪愤世发上冲。

自我观之案两重，巧偷豪夺愿不逢。好语传播人所攻，斯言有味当见容。
示慧日侍者德禅人偈
释心月（宋代）

北磵磵边才缓步，石溪溪畔又移身。
俊哉龙凤亲生子，何必南阳令斩新。
偶作
宋祁（宋代）

人远言都废，身闲道转迂。
是非才一马，多少但双凫。
学稼惭农老，还山笑客逋。
嘶蝉何所谓，相伴据庭梧。
送蔡京侍御赴大梁幕
刘得仁（唐代）

同城各多故，会面亦稀疏。及道须相别，临岐恨有馀。

梁园飞楚鸟，汴水走淮鱼。众说裁军檄，陈琳远不如。
魏侍郎净心阁
释宗杲（宋代）

伟哉广大寂灭心，譬如虚空不分别。
拟心求净即染污，况复比伦诸佛土。
又如梦中所见物，所见是有不可取。
如是通达无有疑，净心之义炳然现。
是义现矣难测量，超诸色相离言说。
过去未来现在世，佛及菩萨与声闻。
一切含识有情类，平等於义如实了。
善哉奇特过量人，只以此阁演是义。
演已便息随所缘，亦与梦中无差别。
我以父母所生口，说此无上妙伽陀。
庄严广大寂灭心，为诸来者作饶益。
逄蒙学射
孟子及其弟子（先秦）

逄蒙学射于羿，尽羿之道，思天下惟羿为愈己，于是杀羿。

孟子曰：“是亦羿有罪焉。公明仪曰：‘宜若无罪焉。’曰薄乎云尔，恶得无罪？郑人使子濯孺子侵卫，卫使庾公之斯追之。子濯孺子曰：‘今日我疾作，不可以执弓，吾死矣夫！’问其仆曰：‘追我者谁也？’其仆曰：‘庾公之斯也。’曰：‘吾生矣。’其仆曰：‘庾公之斯，卫之善射者也，夫子曰“吾生”，何谓也？’曰：‘庾公之斯学射于尹公之他，尹公之他学射于我。夫尹公之他，端人也，其取友必端矣。’庾公之斯至，曰：‘夫子何为不执弓？’曰：‘今日我疾作，不可以执弓。’曰：‘小人学射于尹公之他，尹公之他学射于夫子。我不忍以夫子之道反害夫子。虽然，今日之事，君事也，我不敢废。’抽矢扣轮，去其金，发乘矢而后反。”《孟子·离娄下》
东新桥值雪
朱南杰（宋代）

间关入帝乡，飞雪断羁肠。
天地皆明白，山川忽老苍。
柳眉遮旧影，梅额上新妆。
客里急先务，湖边问短航。
江神子慢 真坐
王吉昌（元代）

修真万缘＊。心地下、功夫要刚烈。育愚拙。放四大、自在安闲不＊。志如铁。强斩马猿双足折，罢颠劣、都收归寂灭。八关六腑三宫，总和畅，万神悦。龟息玄通无间，得澄湛子母，团圆交结。两情泄。显阳体、炼就飞行时节。意冰洁。造化真空归物外，无为道、圆成还若缺。放开性月辉辉，贯乾坤彻。
寄范佑之
刘攽（宋代）

徽宗随武后，相与亦通家。望气如丰剑，闻名省渥洼。

将门严棨戟，王略尽流沙。好取封侯印，谁能读五车。
寄题五老峰
郝维讷（清代）

庐岳岧峣隐列仙，五峰离立蔚蓝天。玉膏瑶草襟期外，白鹤青牛謦欬边。

极目蓬莱惟一气，共餐沆瀣自何年。终期振策三梁上，宾主逢迎意俨然。
次韵彦章雪中见寄二绝句兼柬陈道人 其一
周孚（宋代）

戛戛寒风袭敝裘，积苏宫观恍神游。要寻仙客攀琪树，更倩王孙记玉楼。
临江仙·暮春
赵长卿（宋代）

过尽征鸿来尽燕，故园消息茫然。一春憔悴有谁怜。怀家寒食夜，中酒落花天。
见说江头春浪渺，殷勤欲送归船。别来此处最萦牵。短篷南浦雨，疏柳断桥烟。
宋故宫梅石歌
诸锦（清代）

华阳宫成狄难起，寿山艮岳沟中委。海棠龙柏摧为薪，绛桃垂杨半成杞。

二蔡二惇未厌乱，厉阶谁生勔父子。崩腾靖康互络绎，凄凉南渡开基址。

伤心细柳与新蒲，满眼残山兼剩水。六百余年过故宫，尚存一片青芙蓉。

梅花蚀尽空余影，劫残晓月凌霜冬。零星石柱见古础，槎丫枯树含悲风。

冥冥黑水青枫道，杜鹃啼兮山鬼笑。青城寥廓雪窖深，一枝冰玉同谁照。

冬青陵攒已无树，苍梧路长不知处。惟有长编纂辑余，一抔义士怀终古。

瑛乎瑛乎吾语汝，所南之兰已无土，石不能言花解语。
梅花喜神谱·欲谢一十六枝
宋伯仁（宋代）

天上会双星，桥渡银河水。
一别动经年，楂楂徒报喜。
白云孤飞图为丰城邬烈翁主簿题
林弼（明代）

登高望远思依依，目断孤云送落晖。白鸟明边亲舍近，青天尽处客心违。

轻姿映水浮空阔，片影随风度翠微。何似故山归去好，晴霞五彩照莱衣。
感齿发之衰作诗自解
曹勋（宋代）

我生饱艰苦，初年心已衰。
况今七十化，形惫聊支持。
头童渐不束，齿败余墙围。
发落尚乐乐，齿豁良依依。
鱼蟹强剥啄，梨栗亦空施。
岂惟意倦怠，咀齧徒赞眉。
老妻谙其苦，饭颗必若糜。
佐以推饭物，批抹烦刀挥。
不知更十年，此身何可支。
昔闻张苍老，相国力乃疲。
金盘厌羔腻，玉乳环蛾眉。
至真瀹元精，芳润充丰肌。
闲出天下论，用为汉室奇。
我今何有哉，丰悴理所宜。
不然举此志，中有浩气怡。
外形以为得，彼美当虚辞。
偈颂一百二十三首
释祖钦（宋代）

九旬禁足，三月护生。
逗到功成行满，依前日午三更。
龙渊水风恬浪静，獭迳桥雾锁云横。
去者自去，住者自住，
坐者自坐，行者自才。
杖头纵有通宵路，且共扶持折脚铛。
书宁川驿壁
汪藻（宋代）

过眼空花一晌休，坐狂犹得佐名州。虽遭泷吏嗤韩子，却喜溪神识柳侯。

尽日野田行䆉稏，有时云峤听钩辀。会将新濯沧浪足，踏遍千岩万壑秋。
灵壁张氏园亭记
苏轼（宋代）

道京师而东，水浮浊流，陆走黄尘，陂田苍莽，行者倦厌。凡八百里，始得灵壁张氏之园于汴之阳。其外修竹森然以高，乔木蓊然以深，其中因汴之余浸，以为陂池；取山之怪石，以为岩阜。蒲苇莲芡，有江湖之思；椅桐桧柏，有山林之气；奇花美草，有京洛之态；华堂厦屋，有吴蜀之巧。其深可以隐，其富可以养。果蔬可以饱邻里，鱼鳌笋菇可以馈四方之客。余自彭城移守吴兴，由宋登舟，三宿而至其下。肩舆叩门，见张氏之子硕，硕求余文以记之。

维张氏世有显人，自其伯父殿中君，与其先人通判府君，始家灵壁，而为此园，作兰皋之亭以养其亲。其后出仕于朝，名闻一时。推其馀力，日增治之，于今五十馀年矣。其木皆十围，岸谷隐然。凡园之百物，无一不可人意者，信其用力之多且久也。

古之君子，不必仕，不必不仕。必仕则忘其身，必不仕则忘其君。譬之饮食，适于饥饱而已。然士罕能蹈其义、赴其节。处者安于故而难出，出者狃于利而忘返。于是有违亲绝俗之讥，怀禄苟安之弊。今张氏之先君，所以为子孙之计虑者远且周，是故筑室艺园于汴、泗之间，舟车冠盖之冲。凡朝夕之奉，燕游之乐，不求而足。使其子孙开门而出仕，则跬步市朝之上；闭门而归隐，则俯仰山林之下。于以养生治性，行义求志，无适而不可。故其子孙仕者皆有循吏良能之称，处者皆有节士廉退之行。盖其先君子之泽也。

余为彭城二年，乐其风土。将去不忍，而彭城之父老亦莫余厌也，将买田于泗水之上而老焉。南望灵壁，鸡犬之声相闻，幅巾杖屦，岁时往来于张氏之园，以与其子孙游，将必有日矣。元丰二年三月二十七日记。
题连沧观呈太守张几仲
杨万里（宋代）

开窗纳尽大江秋，天半飞楼不是楼。
独立南徐鳌绝项，下临北是虎回头。
蒜山旧址空黄鹤，瓜步新城照白鸥。
好事主人酌诗客，风烟一眼到杨州。
醉眠亭三首
韩宗文（宋代）

昔有遗贤世所怜，沧浪亭下醉时眠。
松江变酒终难待，却对残灯理短编。
荆门道怀古
刘禹锡（唐代）

南国山川旧帝畿，宋台梁馆尚依稀。
马嘶古道行人歇，麦秀空城野雉飞。
风吹落叶填宫井，火入荒陵化宝衣。
徒使词臣庾开府，咸阳终日苦思归。
吟石
陶弼（宋代）

守边无一事，江上得闲吟。
醉呓歌微出，狂书墨不深。
潮痕没高岸，月色透疏林。
此意无人解，宵分泪满襟。
见周子充舍人叙怀
杨万里（宋代）

三年再谒一番逢，两舍相望几讯通。便有好怀安得尽，不知造物底相穷。

公今贫贱庸非福，我更清愁恶似公。误辱相期千载事，云泥政自未应同。
上元后南溪泛舟联句
韦骧（宋代）

野渡半篙水，春风一苇航。柳梢舒嫩绿，梅萼泛幽香。

绣羽惊波起，翠鳞跳日光。环城得佳趣，清思满高塘。
和李东老韵
彭龟年（宋代）

胸中尘虑厌多多，强把诗书细刮摩。
幸有长官怜拜起，苦无公事碍吟哦。
自惭俗驾争相逐，不识高轩肯见过。
天阔雁寒人又远，一杯相属意如何。
孟子·乍见入井
陈普（宋代）

乍见无从那处生，非思非勉出天真。
苟无物欲相攻夺，人性如何有不仁。
虞美人
袁嘉（清代）

去年今夜他乡月。病酒兼伤别。今年又见月团圞。赢得今宵身在、故乡看。

人生几度逢今夕。莫问阴晴缺。茫茫合向醉中过。自把一尊清酒、酹嫦娥。
平绿轩
王用亨（宋代）

尘嚣胸次尝苦隘，谁谓一隅天地宽。野色供餐来几上，山光极目在林端。

犁耕宿雨春风暖，舟撼清流夜雨寒。却笑贺湖临水寺，闭门不借俗人看。
次韵谢明远和
邓肃（宋代）

乞身天上为溪山，征鼓不容蓑笠闲。
酷暑扁舟同海角，暖风杯酒念长安。
高情我自归莲社，妙雀君应冠杏坛。
更约三山少从款，赪虬吐卵粲金盘。
挽兖守程大卿四首 其四
华镇（宋代）

忆昨湘江上，追风送使帆。青云方满路，丹旐忽垂縿。

燕舞难重见，霞杯不复衔。遥怜三径菊，冷落对双岩。
相和歌辞。昭君词
戴叔伦（唐代）

汉宫若远近，路在沙塞上。到死不得归，何人共南望。
至武冈望云山可爱因忆金陵东郊武冈山甚动乡思
顾璘（明代）

楚国春花伤客情，台居频梦秣陵城。名山忽向殊方得，客路如从故里行。

碧水护田生野兴，黄鹂穿竹送歌声。归时若上崇冈望，正想南云万里横。
公实能数学未许予上寿也书此自解
王世贞（明代）

聊寻攴覆者，何日尽予年。万事俱人后，那能此独先。

汝云无蔡泽，吾道岂彭篯。不见青门土，千秋谁更贤。
逍遥咏
宋太宗（宋代）

青松本不树萧条，学士因何智自劳。
金水朗然明皎洁，雪山堆积就中高。
志心但觅三神药，凡目难风万里毫。
我独闲吟谁解意，悠哉丽日压灵鳌。
投金濑有感
李纲（宋代）

楚王听谗诛五卿，招呼二子同就烹。子胥弯弓见使者，义不戴天非惜生。

操瓢乞食困江表，曷尝一日忘郢城。溧水之阳遇真识，壶浆箪食欣相迎。

当时追捕尚尔急，杀身灭口意岂轻。霸吴何止服句践，破楚遂以鞭荆平。

倒行逆施道虽远，复仇摅愤圣所称。却来访旧欲报德，叹息玉质随流萍。

投金浅濑亦何有，聊以寓意通精诚。哀穷进食类漂母，解剑挂墓同延陵。

古人已矣不可见，空有史笔垂声名。
过辞归挽
吕南公（宋代）

老翁爱园庐，未省越邻坞。婚姻挽他乡，送客犯脩阻。

委蛇上高挽，四顾异吾土。相揖遽辞归，惊如避豺虎。

漂浮千世下，出意能近古。游子笑安居，相传入名谱。

黄尘压碎石，岁月知何许。但有郁苍松，亭亭待斤斧。

秋风吹我马，路向此山取。因名重徘徊，不独行役苦。
金缕曲 王彦卿除夕戏马台酹酒图
姚燮（清代）

一凭空中槛。漫当年、歌风击筑，调转商犯。意气如王真不世，听得喑呜声撼。

可悔划、鸿沟天堑。九里横山馀赭木，俯黄流、一曲斜阳淡。

从甚处，裂肝胆。

浇来新酒屠苏酽。倘难忘、大彭风景，云旂下飐。博得美人名马死，未负短衣长剑。

且莫说、乌江军陷。却羡天涯穷岁尽，踏危梯、读碣君犹敢。

睢水冻，长鸿闪。
十月已酉西山讫事悼亡二首
徐瑞（宋代）

渺渺箜篌梦，茫茫石镜缘。
断弦终莫续，浮沫更堪怜。
湿土新阡雨，啼鸦老树烟。
一声邻笛起，凄咽泪如泉。
城南池
李光（宋代）

枯木摧残色境空，西风独占水芙蓉。瑶池饮散红妆闹，洛浦人归翠盖重。

日影透帘香掩苒，月华侵坐客从容。闲花琐细能长久，免被移栽太华峰。
江
李峤（唐代）

日夕三江望，灵潮万里回。霞津锦浪动，月浦练花开。

湍似黄牛去，涛从白马来。英灵已杰出，谁识卿云才。
题隐雾亭
鱼玄机（唐代）

春花秋月入诗篇，白日清宵是散仙。

空卷珠帘不曾下，长移一榻对山眠。
早秋寄题天竺灵隐寺
贾岛（唐代）

峰前峰后寺新秋，绝顶高窗见沃洲。人在定中闻蟋蟀，

鹤从栖处挂猕猴。山钟夜渡空江水，汀月寒生古石楼。

心忆悬帆身未遂，谢公此地昔年游。
芸窗集画图
何梦桂（宋代）

天马不生韩干死，崔白翎毛落蒿里。
虎头妙笔夜通灵，主爵郎中羞画史。
杨君画眼空四海，剩把金奁貯奇诡。
榆关牧马边草秋，一骑一纵骅与骝。
阿谁青骢嚼金勒，拔剑奔逐髯怒虬。
提弓空捍鸣镝尽，尘沙马耳风飕飕。
筼筜谷中一梢出，冷蕊相看冰雪骨。
葵花二色空争妍，没骨丹青翰水墨。
猿猱两两雄雇雌，獐鼠伎伎母趁儿。
水禽并下照秋水，足踏枯荷浸莲漪。
人间清景能几许，野马战场只尺咫。
芸窗一幅水沉烟，挽仰乾坤千古意。
己丑二月七日雨中读汉元帝纪效乐天体
周必大（宋代）

昭君颜如花，万里度鸡漉。古今罪画手，妍丑乱群目。

谁知汉天子，袨服自列屋。有如公主亲，尚许穹庐辱。

况乃嫔嫱微，未得当獯鬻。奈何弄文士，太息争度曲。

生传琵琶声，死对青冢哭。向令老后宫，安得载简牍。

一时抱微恨，千古留剩馥。因嗟当时事，贤佞手反覆。

守道萧傅死，效忠京房戮。史臣一张纸，此外谁复录。

有琴何人操，有冢何人肃。重色不重德，聊以砭世俗。
崇德道中
张镃（宋代）

羊蹄根老漫溪浔，灰蝶閒飞兴亦深。
春色醉人胜似酒，觅诗天气要微阴。
春词
毛滂（宋代）

诞敷文德金铃振，尽纳熙河玉律谐。
御柳宫梅动春意，朝来黄鸟亦喈喈。
道平凉访凌谷赵子不遇诗以讯之
翁万达（明代）

门巷居连市北桥，期君不见风萧萧。马坡天入云根静，鹤驭谁同仙子招。

怀抱终当投夙好，支离安得并高标。凉原秋早暮容敛，回首崆峒明绛霄。
汴之水三章送淮南提刑李舍人
梅尧臣（宋代）

我送行舟，于水之次。
春风吹两旗，君作天王使。
罟客自求鱼，清江莫相避。
摸鱼儿·便披蓑
刘克庄（宋代）

便披蓑、荷锄归去，何须身著宫锦。与谁共话桑麻事，朱老阮生尤稔。筛样饼。瓮样茧，长须赤脚供樵饪。清流浊品。尽扫去胸中，置诸膜外，对酒莫辞饮。华胥梦，怕杀人惊晓枕。疏窗惟月来闯。一生常被弓旌误，且告朝家追寝。愁个甚。君管取，有薇堪采松堪荫。茅山再任。幸不是谋臣，又非世将，免犯道家禁。
偈颂一百零二首
释慧远（宋代）

今朝六月初五，明眼衲僧难睹。
惊回座□□龟，咬杀街头石虎。
磨镇旗，挝铁鼓，
破口羊治闲佛祖。起坐相随独自行，
夜漏声沈日卓午。
三友堂
释智愚（宋代）

清客苍官会此君，岁寒不减旧精神。
有时品字论交态，各有丰标远袭人。
宫词 其十九
赵佶（宋代）

销金花朵遍轻罗，剪作春衣锡赐多。斗薄只贪腰细柳，夜阑无奈峭寒何。
南海神祠古木棉花歌
成鹫（清代）

君不见南溟之水如汤盘，浴日浴月涵星垣。闭塞地户开天门，西台庙古神赫烜。

垂衣拱手端临轩，身骑白马扬朱翻。立马看花花正繁，木棉树老高云屯。

千尺百尺迎朝暾，赩如野火燎高原。琼枝天际蟠昆崙，珊瑚海底撑乾坤。

其高也如此，不知几历寒与温。榑桑若木为弟昆，月华仙桂皆儿孙。

一枝一叶含一元，一华一实归一根。一生二，二生三，三三生万物，生生不已天何言。
自荆门放舟晓霁作
区大相（明代）

新晴天气好，况在楚江秋。岸迥晨烟敛，山门晓树稠。

沙禽随棹散，浦日共萍浮。羁思方无已，劳歌慰远游。
次韵江陵曹令祈雨
项安世（宋代）

吾赏言封侯万里不直钱，不如洛阳负郭二顷田。
清风午枕睡初熟，明月一瓯吾自煎。
门前{左禾右罢}稏新酒熟，丈夫肯受儿女怜。
非不知鸣钟与鼎食，雨蓑风笠性所便。
有如北人事鞍马，不信世间乃有万斛之楼舩。
老农对我忽三叹，此事乐矣今无年。
忍饥死待一啜菽，又见赤日县青天。
高田尺寸破龟兆，下田杪忽生针氈。
{左风右夕}风抒水乾七泽，火云炽空炮百川。
掘残草实到黄壤，踏尽藕根倾碧圆。
得钱卖饭不及夕，岂复一饱期安眠。
田家活计遽如许，苦语一听双潸然。
天河谁能搀壮士，甘露更忍谈高禅。
纷纷官吏走香火，往往聚落无炊烟。
云雷虚无空霹雳，老稚失喜真狂颠。
欲赓噫嘻颂祈谷，安得好语来愁边。
我诗穷悴不足录，明日叫号如饥鸢。
次韵吴静能秦桧
丘葵（宋代）

故老相传为秦桧，飞仙时立冻蛟背。
疑是当年丫髻人，凭虚驭气今安在。
百千年树见栽时，新承雨露入昭代。
托根南极殿下生，巍巍直与天枢对。
纷纷牛马已成尘，露叶风枝今几载。
是时鸾凤一来栖，枭狐不敢鸣妖怪。
一朝名字动至尊，不见尊形空粉绘。
多少黄冠尽白头，依神正直人再拜。
老榛何物敢干名，直恨惟有苏仙爱。
方今南北同一天，孤标不见贞元会。
寄静林别墅胡进士兄弟
贯休（唐代）

见说山居好，书楼被翠侵。烧熛汀岛境，月色弟兄吟。

犬吠黄椑落，牛归红树深。仍闻多白菌，应许一相寻。
依韵和正老自叹之什二首
强至（宋代）

妙年为学耻迂疏，直欲声光擅八区。
已是宦情嗟澹泊，可堪世态较锱铢。
不调台鼎行吾道，便翼天兵戮汝孥。
出入功名当若此，自馀琐细尽非夫。
题金山郭璞墓
释崇岳（宋代）

要识先生真实地，龙门浪里碧崔嵬。
时人著眼这国立，亲切何如到一回。
示庐山寺老胜师
郑侠（宋代）

离乡十九年，日有如年久。
归来山水依然，人物存亡半非旧。
庐阜之前这舅宅，此寺如我东西家。
每来舅家必到此，粤自齿稚今疏牙。
庾岭闽山四千里，青衫谪逐自我始。
筑台东望几凄凉，亲故满前争不喜。
林下相逢真实人，非戚非疏非故新，
执手之言行处亲。是以还家一百二十日，
五回松下问禅因。此身非我身，
有君有父，有神有民。
俯仰回环知有待，古之人居不黔突，
行不已轮。师住无住，
我动非动。夹不须迎，
去不须送。聚散会离，
百年一梦。大千沙界等间言，
寻常只把毫端弄。
陈提举
林希逸（宋代）

三为一疏凤鸣阳，去国投閒两鬓霜。早有重名居豸府，晚因同姓误君王。

恰还使事逢新政，已峻卿班入太常。止尼不知何物祟，清时竟失鲁灵光。
十四日推枕引酒信笔书此
韩淲（宋代）

空云春昼长，明晦苦参错。连朝服衾枕，疲苶不可作。

岂唯虑归服，去没逢蛟鳄。卧闻耕桑家，种败蚕栖箔。

忧来故耿耿，政尔须杯勺。酸甜无正味，聊以慰寂寞。

譬如无弦琴，亦寓山水乐。
和黄鲁直游百花洲盘礴范文正公祠下以生存华屋处零落归山丘为韵赋十诗 其二
夏倪（宋代）

啧啧鹊噪屋，愔愔蛛网门。我来九顿首，生气凛如存。
魏华甫鹤山书院
叶适（宋代）

苍崖有顶我为庐，日君月妃崖十趋。
梳风洗雨耳目醒，玉帝诏许瞻宸居。
周公仲尼在左右，勘点六籍开凡愚。
曾经秦祸多散阙，郑笺毛传悲纷如。
精神感通若亲授，损益殷夏还其初。
忆君低回校天禄，高论自遣陈言锄。
况今卓绝离人境，妙悟岂可常情拘。
飘零繁疑梦魂到，戃慌忽堕西南书。
韩吕之相以类聚，程张之师以道俱。
业调甘酸嗜秦炙，肯逐象罔迷玄珠。
分明愤发贯篇首，端的镂写传吾徒。
乃知山中新所得，慢简闲编皆弃馀。
修林远岭秋映蔽，浓花近院春扶疎。
彫胡已馈豆迁静，黄独未斸筐篮孤。
垂竿桐江笑短弱，负鼎莘野嫌豪粗。
岷峨崔嵬留后拒，滟澦突兀催前驱。
莫嗔猿鹤不解事，与民由之诚丈夫。
下第后上永崇高侍郎
高蟾（唐代）

天上碧桃和露种，日边红杏倚云栽。
芙蓉生在秋江上，不向东风怨未开。
送徐灵渊永州司理
翁卷（宋代）

君向零陵日，分携又雪天。地遥行几郡，官小度三年。

兰芷芳条洁，潇湘翠色连。从来苦吟思，归赋若多篇。
贻郭恒
郭钰（元代）

月悬松露明，鹃啼浦烟破。遥想山中人，此时正思我。

我行忽堕沧江边，度尽春风无一钱。向来自是钓鳌客，至今思拍洪崖肩。

洪崖不可招，蓬莱在何处？铺遍閒愁芳草路，千树绿阴昼如雨。

锦字书成人不来，银烛花残谁与度！近日闻君多好怀，雪色白纻佳人裁。

小楼纨扇低徘徊，酿酒好近榴花开。榴花开，我归来。
酬郑判官湖上见赠
皎然（唐代）

岁岁湖南隐已成，如何星使忽知名。

沙鸥惯识无心客，今日逢君不解惊。
寒柳二律示南菁同舍诸友，并索和章 其二
钱福那（清代）

前番飞絮又飞花，此日荒凉捲白沙。谁向离筵吹短笛，怕从古驿听悲笳。

寒威欲逼酸风起，暖意无多夕照斜。留得柔情千缕在，春来依旧占繁华。
句 其四
杨绘（宋代）

何必口辞山简醉，但教心似屈原醒。
珍禽亭
胡宿（宋代）

仁人坐高斋，忘机宅真粹。鱼鸟沐馀恩，树石蒙善气。

珍哉岛上禽，托身良得地。
呈张邃明舍人
陆佃（宋代）

世掌丝纶美，声名壮紫微。赐茶天上坐，退食日边归。

简在除书密，时清谏疏稀。伫公参鼎席，寰海望馀辉。
和陈图南道中见寄
冯山（宋代）

故人重见老相看，江上秋风已薄寒。曾约浮沉俱里社，岂期侥薄亦侯籓。

休嗟华发多年别，且喜清樽数日欢。惟有旧游难得处，风骚遗恨满三轩。
次韵舍弟常州官舍应客
王安石（宋代）

霜雪纷纷上鬓毛，忧时自悔目空蒿。
桑麻只欲求三亩，势利谁空算一毫。
此地旧传公子札，吾心真慕伯成高。
飘然更有乘桴兴，万里寒江正复艚。
打麦词八首 其五
徐搢珊（清代）

连耞高举向空挝，随重随轻次第加。扑得麦芒连地起，却疑步步是莲花。
贺新郎二首 其一
项鸿祚（清代）

梦断霓裳阕，是天风、忽然吹下，广寒宫阙。银浦流云三万顷，误广两番游历。

问灵药、偷来何益？青女素娥齐掩泣，痛文箫、不上神仙籍。

明镜碎，宝钗折。

星房想更添愁绝，望人间、霜零刺骨，雨飞成血。纵有羲和知此意，一夜玻璃敲缺。

已难抵、今生离别。回首玉京楼十二，剩年年、泪洒关山月。

千古恨，几时雪。
黄河多淘河之属有曰漫画者常以觜画水求鱼有曰信天缘者常开口待鱼感之赋三诗 其三 信天缘
晁说之（宋代）

信天缘，何为者，非达亦非贤。终朝开咮不敢仰，待鱼落咮急下咽。

大鱼变化小鱼黠，谁肯效命于尔前。皇天日月高，无心怜尔曹。

几欲强求索，岂不鉴漫画。
感皇恩
邓肃（宋代）

翠竹谩连云，天风不到。帘幕重重自热恼。冷香忽至，爱惜当同重草。井花浮碧玉，炎威归。

酒渴想东邻，忧心如扌寿。纳履生疑谩悔懊。未容沈李，相对尊前倾倒。报君惟短句，琼琚好。
次韵王信州三首
邓肃（宋代）

逐客难参国士忧，扶筇万里过闽瓯。
藜羹充腹初无憾，楛矢逾江生计愁。
长夜漫漫不肯旦，梅霖灌灌未应休。
醉中我欲呼风伯，一扫阴霾霁九州。
故王氏安人挽辞
方回（元代）

淑配生同邑，钱王锦绣乡。
甫登重卦寿，遽掩若堂丧。
桑梓推真节，芝兰笃义方。
冥冥资佛力，长子作缁郎。
水调歌头·莲衬凌波步
陈德武（宋代）

莲衬凌波步，笋浴影娥东。晚妆脂粉犹腻，雪洁弄春溶。却似玉盘拈指，莫是金环脱腕，宝镜逐华容。好个明珠颗，落在掌窝中。可人意，拿不住，握还空。骑鲸便欲深取，恐触卧骊龙。奈玉春纤冻也，那壁团圆何处，有影却无踪。不上广寒殿，便入水晶宫。
蜻蜓
王镃（宋代）

轻绡剪翅约秋霜，点水低飞恋野塘。
忽趁游蜂过墙去，可怜不识百花香。
莲叶
郑谷（唐代）

移舟水溅差差绿，倚槛风摆柄柄香。(风摆 一作：风摇)
多谢浣纱人未折，雨中留得盖鸳鸯。
访詹咫亭先生巢云书院兼呈社中诸友 其二
叶春及（明代）

峭壁倚峥嵘，孤标接太清。莫愁天柱折，遥对雪山倾。

晓散扶桑影，寒飘落木声。伊人看独似，高士漫题名。
呼猿洞
杨蟠（宋代）

青松愁绝涧，日夜白猿吟。
掌握多相就，安知世上心。
又再和
晁说之（宋代）

人人讲德自元丰，何处荀家有八龙。
白羽不施宁洗甲，赤云尝见预乾封。
无烦禾黍如茨稼，自足鵷鸾琢玉容。
稽首宝香通列毕，倾心御籴走良农。
登楼
韦应物（唐代）

兹楼日登眺，流岁暗蹉跎。
坐厌淮南守，秋山红树多。
梅花落
李谟（清代）

春风吹明月，夜落梅花里。相对两忘言，清香淡如水。
寄维阳许待制
梅尧臣（宋代）

当时永叔在杨州，中秋待月後池头。
约公准拟与我敌，是夜二雄利矛。
我时小却避其锐，风愁雨怛常娥羞。
主人持出紫石屏，上有朏魄桂树婆娑而枝虬。
作诗夸诧疑天公，爱惜光彩向此收。
四坐稽颡叹辩敏，文字响亮如清球。
更後数日我北去，相与送别城门楼。
谁知康成能饮酒，一饮三百杯不休。
鸡鸣各自便分散，山光寺侧停画舟。
我来谒公公未起，卧索大白须扶头。
而今倏忽已八载，公领府事予居忧。
欧阳始是玉堂客，批章草诏传星流。
问公可忆羊叔子，虽在军中常缓带而轻裘，
寄声千里能信不。
胡元之提刑寺丞迂涂相过宠示二诗次韵为谢兼简赵再可经略张君量运使 其二
周必大（宋代）

外计初驰传，元戎久奏功。马牛非北海，鸡犬是新丰。

梅萼三冬绿，榴花四季红。德星临越分，桂海即吴中。
谒金门·花满院
陈克（宋代）

花满院。飞去飞来双燕。红雨入帘寒不卷。晓屏山六扇。
翠袖玉笙凄断。脉脉两蛾愁浅。消息不知郎近远。一春长梦见。
纵笔二首 其二
陆游（宋代）

百尺松根结茯苓，千年长养似人形。谁知金鼎烹初熟，恰直山翁醉欲醒。
同韦员外开元观寻时道士
张籍（唐代）

观里初晴竹树凉，闲行共到最高房。

昨来官罢无生计，欲就师求断谷方。
用长孺七夕韵
陈著（宋代）

炳炳双星从古然，滔滔多话到今传。
渺茫河上曾无事，醉梦人閒自并缘。
妄不易祛姑立我，巧如可乞岂为天。
痴儿甘受三年诈，独有崔生此话贤。
送宗元始和尚之天竺维那 其三
赵偕（元代）

上人自有荆山玉，岂爱骊龙颔下珠。杨柳湖边天未晓，偶随孤棹落西吴。
黔阳山中十首 其九
薛瑄（明代）

花木时光总不穷，青山叠叠水重重。欲寻真宰元无迹，祗见苍苍一气功。
别曾运使
赵蕃（宋代）

钟陵寂寞几何年，公自茶山又一传。万里未能攀老鹤，晚风那复听鸣蝉。

乖离每觉如思古，流转何知复拜前。剩欲相从还索去，候门稚子望归鞯。
远公墓
灵澈（唐代）

古墓石棱棱，寒云晚景凝。空悲虎溪月，不见雁门僧。
越州歌二十首
汪元量（宋代）

秋风吹雨暗天涯，越鸟巢翻何以家。
岭上万松都斫尽，西湖新路欲排叉。
石泉道中和绵州通判李朝散见寄
吕陶（宋代）

深僻崎危不厌过，欲将涓滴助恩波。蹑云高步三休在，踏雪清寒一倍多。

依约度溪投野店，逡巡扶杖历新坡。初春此去才旬日，屈指流年奈老何。
游仙四首 其一
汤胤绩（明代）

月照参差海上峰，飙轮度处灭行踪。玄冥宫里留宵宴，传得新方解扰龙。
鹊桥仙
龚鼎孳（清代）

红笺记注，香糜匀染，生受绿蛾初画。挑琴擘阮太多能，自写影、初花风下。

月低金管，带飘珠席，两好心情难罢。芳时不惯是乌啼，愿一世、小年为夜。
大涤山
王宗贤（宋代）

穹崇千尺压群峦，终日登临兴未阑。
佳趣清幽尘自涤，升天犹有许君坛。
过枫桥寺示迁老三首 其二
孙觌（宋代）

三年瘴海卧炎霄，梦隔青风一水遥。万里归来悲故物，铜驼埋没草齐腰。
即事
陆游（宋代）

皋夔无近用，芝术少奇功。
上寿当徐致，沉奇忌力攻。
医传三世久，事历百年中。
畏与庸人说，终身托病聋。
寄题商洛宰令狐励迎翠楼
陈与义（宋代）

西来金衣鹤，书落汝水湄。
云霞映道路，中有迎翠诗。
遥知五斗粟，未办买山资。
政要百尺楼，了此浮天眉。
森然诗中画，想见凭栏时。
朝曦与暮霭，百变皆令姿。
君方领此意，簿书何急为。
众手剧云雨，唯山不瑕疪。
当年四老翁，视世轻於芝。
坐令山偃蹇，不受人招麾。
谁欤楼中客，俯仰与山期。
顾要君折腰，督邮真小儿。
因之感我意，故岩归已迟。
便携灵运屐，不待德璋移。
和立斋岁寒歌五章
王柏（宋代）

羌人生之秉贞兮孰无阳秋，惟澹而无欲兮斯能无求。
宜此心之冰坚兮凛北风之正遒，岁寒之常兮足以自修。
拟黄山谷书磨崖碑后用元韵
魏履礽（清代）

金石歌咏传浯溪，鸿文雕镂书之碑。雨淋日炙字不灭，悬崖石古藤盘丝。

明皇无语贵妃笑，国忠作相胡作儿。大驾南巡百官走，宫庙已墟乌欲栖。

太子即位继大统，杀贼誓众臣能为。独立一呼枭獍窜，疾雷百里驰王师。

天将昌唐李郭出，宇宙吴吐虹蜺挥。受俘策马献天子，宗社重擎安不危。

上皇归来嗣皇喜，中兴载咏常武诗。臣结稽首颂圣武，丰碑斗字镌其词。

穿凿洪濛走风雨，日月焜耀相追随。我今对此不能去，隔林遥听鸣禽悲。
送区弘南归
韩愈（唐代）

穆昔南征军不归，虫沙猿鹤伏以飞。汹汹洞庭莽翠微，

九疑镵天荒是非。野有象犀水贝玑，分散百宝人士稀。

我迁于南日周围，来见者众莫依俙.爰有区子荧荧晖，

观以彝训或从违。我念前人譬葑菲，落以斧引以纆徽。

虽有不逮驱騑騑，或采于薄渔于矶。服役不辱言不讥，

从我荆州来京畿。离其母妻绝因依，嗟我道不能自肥。

子虽勤苦终何希，王都观阙双巍巍。腾蹋众骏事鞍鞿，

佩服上色紫与绯。独子之节可嗟唏，母附书至妻寄衣。

开书拆衣泪痕晞，虽不敕还情庶几。朝暮盘羞恻庭闱，

幽房无人感伊威。人生此难馀可祈，子去矣时若发机。

蜃沉海底气升霏，彩雉野伏朝扇翚。处子窈窕王所妃，

苟有令德隐不腓。况今天子铺德威，蔽能者诛荐受禨.

出送抚背我涕挥，行行正直慎脂韦。业成志树来颀颀，

我当为子言天扉。
追怀亡兄金吾延伯歌姬散尽有感集句（四首）
丘刘（明代）

湿云如梦雨如尘，自有春愁正断魂。
人面不知何处在，空留莺语到黄昏。
征妇词十首 其三
刘克庄（宋代）

远书徒搅思，归信屡愆期。瓦卦偏无准，灯花未必知。
眼儿媚（女贞木）
张鎡（宋代）

山矾风味木樨魂。高树绿堆云。水光殿侧，月华楼畔，晴雪纷纷。

何如且向南湖住，深映竹边门。月儿照著，风儿吹动，香了黄昏。
送徐处士归江南
李频（唐代）

行行野雪薄，寒气日通春。故国又芳草，沧江终白身。

游归花落满，睡起鸟啼新。莫惜闲书札，西来问旅人。
长沙
张鹏翀（清代）

碧湘门外渺寒波，欲采芙蓉奈晚何。今夜黄陵庙前月，茜裙谁唱《竹枝歌》？
天石书讯近况即寄
王浩（清代）

作计依人终失所，为文如我究何曾。年来孤露悲双梗，月落微霜焰一灯。

名句尚堪山水识，清才原有鬼神憎。言愁问字劳相忆，卧病求仙谢不能。
听雪
黄庚（元代）

扑簌敲窗纸，寒齐剡水滨。
六花初落夜，孤枕未眠人。
耳静声逾细。心清趣自真。
爱梅情更苦，恐压一枝春。
咏怀古迹五首·其三
杜甫（唐代）

群山万壑赴荆门，生长明妃尚有村。
一去紫台连朔漠，独留青冢向黄昏。
画图省识春风面，环珮空归夜月魂。(夜月 一作：月夜)
千载琵琶作胡语，分明怨恨曲中论。
豆粥
胡仲弓（宋代）

豆白宜烹玉糁糜，绝胜云子雪翻匙。
芜蒌亭上冰霜里，曾与君疗一饥。
春暄大旱率尔援笔
孔平仲（宋代）

去岁有闰既苦寒，今年春早亦大暄。清明寒食在二月，禁火正如挥箑天。

桃花零落壮丹发，漠漠江头吹柳绵。细虫打窗夜如雨，润气蒸础朝生泉。

卷帘辟向迎风坐，彻褥去屏思簟眠。

劝君用心慎仓卒，万事转易如车旋。安知明日不凛冽，莫以炎凉随目前。
郊行
严嵩（明代）

沙路平如掌，郊行吟望赊。山围四野碧，河抱一村斜。

松径入僧寺，草屋见渔家。春风几日到，村园桃李花。
卧病闻吉中孚拜官寄元秘书昆季
李端（唐代）

汉家采使不求声，自慰文章道欲行。毛遂登门虽异赏，

韩非入传滥齐名。云归暂爱青山出，客去还愁白发生。

年少奉亲皆愿达，敢将心事向玄成。
题朱茂才孝行卷
胡应麟（明代）

千古朱家侠，芳声异代留。蒸梨知孝行，瀹茗见清修。

乌鸟心长切，羔羊愿未酬。君看彤史笔，卓荦下螭头。
满江红 益都时习阁睡起
张之翰（元代）

六月青州，何处是、此身堪著。都不似、素王宫里，倚云高阁。万里风来无隔处，睡余常觉衣裳薄。把暑天如水画如年，消磨却。心地上，何轩豁。眼界外，犹廖廓。被野烟高鸟，劝予清酌。一片青山知客意，冷光堆满栏干角。恨偃然、不肯入城来，难相约。
怀原夫
陶安（明代）

幕中曾对案，袖里秘藏书。出处情无异，清高我不如。

入朝须插笔，进谏忆牵裾。江海苍须客，同时注起居。
送林潮州
周南（宋代）

谁把科名误寘君，不教献纳近华勋。
一麾暂远长安日，六月先华瘴海氛。
马首喜无泷吏问，笔端应有鳄鱼文。
明年胜日知无限，还记江东日暮云。
塞下曲四首·其四
常建（唐代）

因嫁单于怨在边，蛾眉万古葬胡天。
汉家此去三千里，青冢常无草木烟。
钓台
查文经（清代）

大度刘文叔，羊裘有故人。风云付诸将，山水得间身。

夷惠无偏拙，巢由亦外臣。先生非避世，无梦学卢生。
夏日观莲忆濂溪雅趣 其一
王凤翎（明代）

何年白社种青莲，君子堂开俨昔贤。逃暑共寻泉石约，采芳重结水云缘。

郫筒香注流霞满，仙掌珠擎湛露圆。三径不知身已隐，尚从濂洛问真诠。
郊行怀日新时得书而余病方愈二首 其一
周孚（宋代）

水冻全收绿，山寒不解青。崎岖赖藜杖，憩息得丘亭。

问岁方鸧鸹，怀人更脊令。雪崖差可眺，风树不堪听。
暮春长安郊游二音
袁中道（明代）

暮春春始遍长安，杨柳青青拂水端。
若似江南春太早，而今那得嫩条看。
迟蔡黄楼不至
李星沅（清代）

明月隐林际，流光故徘徊。之子如白云，咫尺不我来。

日暮横暝色，苍然落莓苔。客心坐沈寂，商陆温残灰。

愿得玉浮梁，痛饮三百杯。酒酣喝月出，照我登高台。

长啸临八表，詄荡天门开。仙人披羽衣，翠盖翔鸾回。

抗手往从之，一洗缁尘埃。
石桥秋月
邓伯凯（明代）

鞭石为梁枕碧流，山河倒照一轮秋。三冬既免褰裳涉，五夜何须炳烛游。

玉兔长生寒影动，彩虹横卧瑞光浮。醉来脱帽思题柱，又恐嫦娥笑白头。
倾杯·冻水消痕
柳永（宋代）

冻水消痕，晓风生暖，春满东郊道。迟迟淑景，烟和露润，偏染长堤芳草。断鸿隐隐归飞，江天杳杳。遥山变色，妆眉淡扫。目极千里，闲倚危樯迥眺。
动几许、伤春怀抱。念何处、韶阳偏早。想帝里看看，名园芳榭，烂漫莺花好。追思往昔年少。继日恁、把酒听歌，量金买笑。别后暗负，光阴多少。
十离诗。鱼离池
薛涛（唐代）

跳跃深池四五秋，常摇朱尾弄纶钩。

无端摆断芙蓉朵，不得清波更一游。